**METODICKÝ LIST PODUJATIA ZAMERANÉHO NA PODPORU ZVYŠOVANIA ÚROVNE ČITATEĽSKEJ GRAMOTNOSTI A KULTÚRY ČÍTANIA**

**KURZ VÝNIMOČNOSTI V NAŠEJ ŠKOLSKEJ KNIŽNICI**

**Cieľ podujatia**

Pomôcť žiakom objaviť svoju výnimočnosť práve v školskej knižnici počas Medzinárodného dňa školských knižníc. Zatraktívniť objavovanie tajomstiev školskej knižnice nielen v oddelení beletrie, ale práve aj v časti faktografickej literatúry, v populárno-náučných a cudzojazyčných knižných publikáciách.

**Cieľová skupina (vek žiakov)**

1. – 9. ročník základnej školy

**Popis podujatia**

Naše podujatie bolo organizované formou rôznych vopred pripravených ***kurzov*** pre všetkých žiakov. Kurzy boli koncipované s prihliadnutím na vek, ambície, záujmy ako aj schopnosti žiakov.

**Kurz vyjadrenia pocitov zvukom a pohybom (1. a 2. ročník)**

Tento kurz bol určený našim najmladším žiakom. Keďže naši prváci ešte nevedia čítať a poznajú len zopár písmeniek, triedna učiteľka im prečítala úryvok z knižky J. C. Hronského *Budkáčik a Dubkáčik* o tom, ako pričuchli k muzikantskému remeslu. Druháci si tento úryvok prečítali sami spolu s triednou učiteľkou. Po prečítaní úryvku sa porozprávali o tom, aké hudobné nástroje poznajú, ako by oni vedeli niečo zahrať a na akých hudobných nástrojoch. Hneď si to aj sami vyskúšali a  nacvičili si spoločné prevedenie ľudových piesní, ktoré spoločne do rytmu vyklepkávali pomocou drevených paličiek.

**Kurz rýmovania a písania básničiek a riekaniek (2. a 3. ročník)**

Naši tretiaci na tomto kurze najprv navštívili školskú knižnicu, kde sa naučili rozoznávať poéziu a prózu, hľadať rýmy v básničkách a riekankách, pri čom sa aj naučili, ako sa rýmy môžu v básničkách a riekankách vyskytovať a ako sa volajú. V zbierke *Veľká kniha riekaniek* a známej knižke detských básní *Bola raz jedna trieda* si prečítali najznámejšie slovenské riekanky a básničky. S knižkou *Hovorníček* si lámali jazýčky. Použitím pracovných listov si precvičili schopnosť hľadania rýmov. Žiaci pracovali v skupinách. Najprv bolo ich úlohou vymyslieť rýmy k slovám. Ďalšou úlohou bolo pospájať vopred nastrihané kartičky tak, aby sa rýmovali a nakoniec slová z kartičiek doplniť do rýmov v pracovnom liste. Ako odmenu dostali kartičky Malá včielka, ktoré si sami doplnili. Aj po skončení aktivity si skúsili vymýšľať aj vlastné rýmy a nakoniec sa niektorým aj podarilo poskladať vlastné básničky.

**Kurz písania a tvorby vlastného príbehu alebo knihy (4. ročník)**

V tento deň štvrtáci nielen tvorili vlastné príbehy, ale tiež si ich aj ilustrovali a prezentovali. Ich úlohou bolo:

* vymyslieť si názov príbehu (zameraný na druhy zeleniny),
* vymyslieť a nakresliť hlavné postavy,
* napísať svoj vymyslený príbeh a vytvoriť knihu.

Žiaci pracovali vo dvojiciach a tak každá dvojica na konci tejto aktivity prezentovala svoju „knihu“. Tvoriví žiaci využili príležitosť Medzinárodného dňa školských knižníc a čítali si aj svoje domáce výtvory, s ktorými sa konečne mohli pochváliť pred svojimi spolužiakmi.

**Kurz pre budúcich knihovníkov (4. ročník)**

Žiaci, ktorí sa v tento deň zúčastnili tohto kurzu, navštívili školskú knižnicu, kde sa naučili, ako školská knižnica funguje, ako sa knižky dostanú na poličky, ako sú poukladané a mnoho ďalších zaujímavostí. Školská knihovníčka ich poprosila, aby upratali poličku s knihami a aby týmto knižkám pomohli nájsť si čitateľov. Žiaci si tieto knižky pozreli, poukladali a zistili, že sú zaujímavé a potrebovali by „nové šaty“, aby aj iní žiaci boli zvedaví na ich tajomstvá. Vybrané knižky zabalili do nového obalu, pričom sa naučili, ako vytvoriť obal pre knihu z baliaceho papiera. Nakoniec si svoje zabalené knižky vzájomne predstavili a zdôvodnili, prečo si vybrali danú knihu, čo ich na nej zaujalo a hádali, o čom asi je ich vybraná kniha.

**Kurz vedeckého bádania (7. a 8. ročník)**

Žiaci navštívili školskú knižnicu a v sekcii veda si vyberali knihy, ktoré najviac vystihujú oblasti ich vedeckého záujmu. Po prezentácii svojich záujmov si odhlasovali vedecké bádanie v odbore chémia a pokúsili sa o praktické preverenie tvrdení z populárno-náučných kníh:  *Malý vedec; Experimenty, ktoré môžete skúšať doma;* *Fyzika na dvore; 100 zábavných pokusov pre každého.* Učiteľka chémie pre tento kurz vopred pripravila potrebné laboratórne vybavenie a žiaci si priamo v školskej knižnici vyskúšali tvorbu lávovej lampy, a ďalšie experimenty z uvedených knižných publikácií.

**Kurz pre budúcich inžinierov (5. a 6. ročník)**

Žiaci navštívili školskú knižnicu. V knihe *Príbehy pre chlapcov ktorí sa neboja byt výnimoční* zistili, že každá výnimočnosť si vyžaduje drobnú mravčiu prácu a každodenné úsilie. Z osobností vedy ich najviac oslovili Bill Gates, Alan Turing a Stephen Hawking. Učiteľ techniky im vysvetlil, čo všetko títo velikáni museli zvládnuť a vedieť okrem teoretických vedomostí (napr. zhotovovať a čítať technické výkresy). Žiaci si v tomto kurze vyskúšali, čo jednotlivé technické značky znamenajú a ako sa používajú. Dokonca si mohli vyskúšať aj jednoduchý nákres a dosť sa potrápili.

**Kurz praktického využitia návodu v kuchárskej knihe (2. stupeň)**

Cieľom tohto kurzu bolo spojiť prečítanie návodu na prípravu jedla s praktickým prevedením prípravy. Po návšteve školskej knižnice a spoločnom listovaní v niekoľkých kuchárskych knihách sa nakoniec rozhodli pripraviť nátierky v odbore studená kuchyňa. Ich úlohou bolo v školskej kuchynke samostatne vykonávať jednotlivé kroky podľa receptu až po chutný výsledok...

**Kurz hľadania tajomstiev v anglickom príbehu (8. a 9. ročník)**

Žiaci, ktorí majú záľubu v cudzích jazykoch, sa na tomto kurze popasovali s cudzojazyčnými úlohami. Najprv si prečítali anglický text *BE CAREFUL WHAT YOU WISH FOR* a hľadali postupne všetky slová z citátu, ktorý sa viazal k textu. Nato, aby tieto slová objavili, museli prejsť deviatimi stanovišťami, pričom na každom z nich museli vyriešiť rôzne úlohy. Napríklad lúštiť krížovky, zoradiť časti textu, zoraďovať obrázky, rozšifrovať text. Toto všetko museli zvládnuť v cudzom jazyku. Mnohí žiaci pri týchto aktivitách zistili, kde sú ich silné stránky: ktorí z nich sú schopní tímovej spolupráce, ktorí majú schopnosti vodcu, ktorí majú vlohy na bezchybné vykonávanie úlohy, ktorí sú skôr tvoriví.

**Obrazové prílohy**







**Vypracovala**

*Mgr. Erika Magyarová (26. februára 2024)*

*Základná škola*

*Hlavné námestie 14*

*941 31 Dvory nad Žitavou*

*erika.magyarova@zsdvory.sk*